
	Retningslinjer for ansvarsfordeling ved sentralt mottak for avhending av spesialavfallsgrupper 2, 4 til 14 ved Universitetet i Tromsø



	Godkjent av:   Universitetsdirektøren                                                                                      Dato: 10.09.04


Erstatter: Ingen
1 
FORMÅL OG OMFANG

Disse retningslinjene skal sikre at alt spesialavfall ved Universitetet i Tromsø blir 

· håndtert forsvarlig og etter gjeldende lover og forskrifter

· levert til godkjent mottak av det aktuelle avfallet

og at det er en klar ansvarsfordeling ved mottak og videresending av avfallet

Retningslinjene omfatter alt spesialavfall ved

· universitetet sine lokaliteter

· universitetet sine feltstasjoner og forskningsfartøy

2 
ANSVAR

Ansvarlig leder er ansvarlig for at alt spesialavfall ved enheten

· emballeres forsvarlig

· merkes etter gitte retningslinjer

· leveres til angitte tider ved universitetsinternt mottak for mellomlagring

Spesialavfall utenfor universitetsområdet kan leveres direkte til godkjent mottak for det aktuelle avfallet dersom dette er mest hensiktsmessig. Dette avfallet skal i så fall registreres og meldes til fagpersonen ved mottaket for spesialavfall ved UiTø.

Personal- og økonomidirektøren er ansvarlig for
· at de interne retningslinjene for avhending av spesialavfall er i samsvar med gjeldende lover og forskrifter

· at det blir laget etiketter for merking av spesialavfallet

· rådgivning i spørsmål som gjelder spesialavfall

· at nødvendig datautstyr er tilgjengelig (for tilgang stoffkartotek og elektronisk registrering av spesialavfall)

· at det gis nødvendig opplæring / kompetanseheving av fagansvarlige

Teknisk direktør er ansvarlig for 

· å inngå avtaler om avhending av spesialavfall med godkjente leverandører for spesialavfall

· bygningsfast innredning og vedlikehold av lokaler for sentralt mottak og mellomlagring av spesialavfall ved UiTø 

· anskaffelse og vedlikehold av bygningsfast utstyr  (se pkt 4.2 i disse retningslinjene)

· mottak og registrering av avfallsgruppene 2, 11, 13 og 14 (kg og antall).

Videre har Teknisk direktør det økonomiske ansvaret for avhending av spesialavfallet for avfallsgruppene 4-10 fra UiTø til godkjent mottak for spesialavfall, samt et driftstilskudd på kr 30 000 til Det matematisk, naturvitenskapelige fakultet som skal dekke utgiftene for

· bulkemballasje 

· merkeetiketter (blå og røde)

· arbeid utført av fagperson

· kostnader vedr innkjøp av nødvendig utstyr/verneutstyr (se pkt 4.2.1 i disse retningslinjene)

Teknisk direktør har også det økonomiske ansvaret for avhending av spesialavfallet for avfallsgruppene 2, 11, 13 og 14 fra UiTø til godkjent mottak for spesialavfall, samt et driftstilskudd på kr 30 000 til Det medisinske fakultet som skal dekke utgiftene for

· merkeetiketter (gule og radioaktivt)

· arbeid utført av fagperson

· kostnader vedr innkjøp av nødvendig utstyr/verneutstyr (se pkt 4.2.2 i disse retningslinjene)

Fakultetsdirektøren ved Det matematisk-naturvitenskapelige fakultet er ansvarlig for 

· å utnevne en fagperson og en stedfortreder fra Institutt for kjemi som skal stå for

mottak og viderelevering/avhending av spesialavfall fra avfallsgruppene 4-10 fra  hele UiTø

· anskaffelse og vedlikehold av utstyr og personlig verneutstyr til bruk ved mottak og mellomlagring av spesiallavfall (se pkt 4.2.1 i disse retningslinjene)

Fagpersonen ved Det matematisk-naturvitenskapelige fakultet er ansvarlig for å:

· motta spesialavfall fra enhetene 
· registrere alt spesialavfall som blir levert
· sikre at korrekte opplysninger blir gitt til transportør om avfallet
· sørge for renhold av mottaket ved behov
· sørge for avhending av brukt emballasje
· veilede i avfallsgruppesystemet
· sikre at kravene til transportdokument, emballering og merking overholdes
· bestille plastdunker til bulkemballasje for væsker og løsninger
· håndtere og mellomlagre spesialavfallet på en forsvarlig måte
· avtale viderelevering av spesialavfallet med godkjent mottak
· være tilstede når spesialavfallet blir levert til godkjent mottak
og se til at

· lokaler, utstyr og verneutstyr fungerer tilfredsstillende

Fakultetsdirektøren ved Det medisinske fakultet er ansvarlig for

· å utnevne en fagperson og en stedfortreder som skal stå for sikker

viderelevering/avhending av spesialavfall fra avfallsgruppene 2, 11, 13 og 14 fra hele UiTø

· anskaffelse og vedlikehold av utstyr og personlig verneutstyr til bruk ved mottak og mellomlagring av disse spesiallavfalls gruppene (se pkt 4.2.2 i disse retningslinjene)

Fagpersonen ved Det medisinske fakultet er ansvarlig for å

· sikre at korrekte opplysninger blir gitt til transportør om avfallet
· sikre at kravene til transportdokument, emballering og merking overholdes
· utføre nødvendige dosimetermålinger (avfallsgruppe 11) 
· sørge for renhold av mottaket ved behov
· sørge for avhending av brukt emballasje
· veilede i avfallsgruppesystemet
· sikre at  mellomlagring av  spesialavfallet skjer på en forsvarlig måte

og se til at

· lokaler, utstyr og verneutstyr fungerer tilfredsstillende

3 
DEFINISJONER

Ansvarlig leder:
arbeidstaker som har til oppgave å lede eller kontrollere andre arbeidstakere

Enhet:
institutt, avdeling eller seksjon (laveste organisatoriske nivå)

Fagperson:
person som innehar de nødvendige kunnskaper( f.eks. kjemiske, biologiske eller radiologiske) til å kunne håndtere spesialavfall forsvarlig 

Mottak:
godkjent mottak av spesialavfall (internt eller eksternt)

Spesialavfall:
avfall som er klassifisert i  ”Retningslinjer for avhending av spesialavfall ved UiTø” som gruppe 4-10

Spesialavfallsgruppe:
se inndeling av avfallsgrupper i ”Retningslinjer for avhending av spesialavfall ved UiTø” 

4 Rutiner ved mottak, mellomlagring og viderelevering av spesialavfall

4.1
Emballering av spesialavfall

Spesialavfallet skal være i emballasje som ikke reagerer med avfallet, og som hindrer spredning av avfallet. 

Dersom det er hensiktsmessig, kan spesialavfallet være i originalemballasjen. Dersom spesialavfall i væskeform eller i løsninger ønskes samlet i plastdunker (bulkemballasje), kan disse fås ved mottaket.

Spesialavfall, utenom organiske løsningsmidler, skal aldri blandes dersom det ikke er en del av prosessen for destruering.

4.2 Lokaler for mellomlagring av spesialavfall 

Lokalene som spesialavfallet skal mellomlagres i, skal være lokalisert slik, og være i en slik stand, at avfallet kan lagres forsvarlig . Teknisk direktør er ansvarlig for at  lokalene for mellomlagring skal

· være brann- og eksplosjonssikret

· ha separat ventilasjon

· ha ventilasjon og avtrekk som hindrer at kjemikalier har høyere konsentrasjon i rommet enn gitte grenseverdier og administrative normer (se HMS-databladet)  

· ha vask med separat sluk og avløp

og i umiddelbar nærhet ha tilgang til

· nøddusj

· øyedusj

· førstehjelpskap 

· brannslukkingsutstyr

· manuell brannvarsler

4.2.1 Avfallsgruppene 4-10

Fakultetsdirektøren ved Det matematisk-naturvitenskapelige fakultet er ansvarlig for at nødvendig verneutstyr er tilgjengelig i eller ved rommet som sikrer en forsvarlig håndtering av avfallet. Dette omfatter utstyr som

· støvler

· hansker

· briller

· forkle 

· friskluftmaske og åndedrettsvern

· trakt

· absorberende materiale (til bruk ved søl)

· supplering av førstehjelpsutstyr 

4.2.2
Avfallsgruppene 2,11,13 og 14
Fakultetsdirektøren ved Det medisinske fakultet er ansvarlig for at nødvendig verneutstyr er tilgjengelig i eller ved rommet som sikrer en forsvarlig håndtering av avfallet. Dette omfatter utstyr som er nevnt under 4.2.1, samt tilgang til dosimeter for måling av ioniserende stråling.

I tillegg er fakultetsdirektøren ved Det medisinske fakultet ansvarlig for
· telefonforbindelse 

· internettforbindelse

4.3
Mottak og mellomlagring av spesialavfall 

4.3.1
Avfallsgruppene 4-10

Ved angitte tider (se Retningslinjer for avhending av spesial avfall UiTø), skal fagpersonen motta dette spesialavfallet fra enhetene. Mottaket er på plan 5 MH-bygget.

Avfallet skal ved levering være merket etter ”Retningslinjer for avhending av spesialavfall ved UiTø”.

Fagpersonen ved Det matematisk-naturvitenskapelige fakultet skal registrere avfallet og mellomlagre dette forsvarlig. Fagperson har også ansvar for at lagringsområdet er merket etter gjeldene forskrifter.

4.3.2
Avfallsgruppene 2,11,13 og 14
Ved angitte tider (se Retningslinjer for avhending av spesial avfall UiTø), skal ansatte ved Teknisk avdeling motta dette spesialavfallet fra enhetene.  Mottaket er på plan 5 MH-bygget.

Avfallet skal ved levering være merket etter ”Retningslinjer for avhending av spesialavfall ved UiTø”.

Der det lagres avfall som avgir ioniserende stråling har fagperson ved Det medisinske fakultet ansvar for at ekstern stråling aldri overstige 7.5 mikrosievert/time. Fagpersonen har også ansvar for at avfallet mellomlagres forsvarlig og at lagringsområde er merket etter gjeldene forskrifter.  

4.4
Avhending av spesialavfall fra UiTø

4.4.1
Avfallsgruppene 4-10
Når fagpersonen ved Det matematisk-naturvitenskapelige fakultet vurderer at det er nødvendig for videre avhending av spesialavfall fra UiTø,  skal vedkommende kontakte godkjent mottak for det aktuelle avfallet. Spesialavfall skal videreleveres minst to ganger i året. 

Fagperson er ansvarlig for utfylling av nødvendige transportdokumenter og for at nødvendige faremerkinger blir påført transporten.

Fagpersonen skal være tilstede når avfallet hentes.

4.4.2
Avfallsgruppene 2,11,13 og 14

Ansatte ved Teknisk avdeling har ansvaret for å avtale den nødvendige videreavhendingen av disse avfallsgruppene ved UiTø. Ansatte ved Teknisk avdeling har videre ansvar for sikring av avfallet på paller og for at nødvendige transportdokumenter og faremerking  blir påført/følger transporten (se egen arbeidsrutine for merking av smitte, radioaktivt og annet risikoavfall for transport på offentlig vei).

Fagpersonen ved Det medisinske fakultet har ansvaret for at ekstern stråling fra avfall med ioniserende stråling ikke overstiger 5 mikrosievert/time. Fagperson har videre ansvar for rett utfylling av nødvendige transportdokumenter og for at nødvendige faremerkinger er tilgjengelig.

